Опростити, не заборавити

На данашњи дан 14.06.2021.године, пре осамдесет година мештани села Алекса Шантић, њих 480 интернирано је у логоре Барч и Шарвар. У знак сећања на њихове жртве ученици 3. И 4. Разреда ОШ ''Алекса Шантић'' са учитељицама Драганом Ђурић и Татјаном Мандић обишли су место на ком је све то почело. Прво је јавни час у Храму Силаска Светог Духа на апостоле одржао вероучитељ Ђуро Матковић. Причао је о Храму као месту заједничке молитве верних сабраних на Литургији.Приповест је наставио о сеоској храмовној слави коју ћемо торженствено прославити 21.јуна 2021. у понедељак. Славу празника Силаска Светог Духа на апостоле прослављамо 50 дана после Васкрса.У тај дан Господ Исус Христос је послао Светог Духа Којег је обећао апостолима и  рекао да ће бити стално са њима.Свети Дух је сишао са неба на апостоле у виду огњених (пламених)  језика. Док су апостоли проповедали Свети Дух је деловао тако да  су их  окупљени  људи разумели свако на свом језику.Духов дан је дан пуног рођења Хришћанске цркве када су нови верници постали хришћани и живели заједно као Црква. Вероучитељ је споменуо и наше драге претке  Шантићане који су у ово време 1941.године страдалнички депортовани од стране мађарских фашиста  у злогласни логор Шарвар.Зато смо се  сви заједно  Богу помолили и запалили свеће за покој душа наших страдалника .Историјски час настављен је у просторијама месне заједнице где се налази стална поставка фотографија, које сведоче о страдању наших мештана. Тамо нас је дочекала Драгана Пјевац, претставница Удружења ратних добровољаца 1912-1918,њихових потомака и поштовалаца ''Краљ Петар први'' и причом нас провела кроз страдања и судбине интернираних. На крају смо обишли и цвеће ставили пред спомен обележје које су Шантићани 1994.године поставили на зид зграде Месне канцеларије. На списку страдалих деца су пронашла неке своје сроднике. Овај обилазак завршили смо речима вероучитеља Ђ.Матковића :'' Господе благи и човекољубиви усели очишћене њихове душе у места светла, сунчана, мирна где нема болести, туге и уздаха ''.

Учитељица Татјана Мандић